केंद्र ने गुरुवार को छत्तीसगढ़ राज्य प्रशासनिक सेवा के नौ अफसरों को आईएएस अवार्ड का ऐलान कर दिया। इनमें राजनांदगांव के एडीएम संजय अग्रवाल तथा पुष्पा साहू के नाम भी शामिल हैं। यूपीएससी की सिफारिश पर डीओपीटी ने आज प्रमोशन अधिसूचना जारी कर दी है। इन्हें मिलाकर राज्य में अब 158 आईएएस अफसर हो जाएंगे। इन 9 के अलावे इस साल राज्य को 17 बैच से पांच अफसर और मिलेंगे। राज्य के लिए केद्र ने 198 अफसरों का कैडर मंजूर किया है। आईएएस अवार्ड के लिए 19 जुलाई को दिल्ली में डीपीसी हुई थी। दस सीटों के लिए हुई डीपीसी में सबसे उपर ओंकार सिंह थे। लेकिन, उनका पुराना मामला होने के कारण उनका लिफाफा बंद हो गया था। लिस्ट में सुधाकर खलको और बीएल बंजारे भी थे। हाईकोर्ट के हस्तक्षेप के बाद डीपीसी के लिए उनका नाम जुड़ा था। लेकिन, कमेटी ने उनके नाम पर विचार करने के बाद आईएएस के योग्य नहीं पाया। बताते हैं, दोनों के नाम खारिज होने के बाद पुष्पा साहू एवं संजय अग्रवाल को आईएएस अवार्ड हो गया। आईएएस अवार्ड होने वाले अफसरों में जितेंद्र शुक्ला, जन्मजय मोहबे, जेके ध्रुव, रिमुजियस एक्का, तारण सिनहा, इफ्फत आरा, दिव्या मिश्रा, पुष्पा साहू एवं संजय अग्रवाल शामिल हैं। फिलहाल येसभी अपने वर्तमान पदों पर बने रहेंगे।